Nola egin aurre helduen jokaera aldaketei?

Portaera arazoak dituzten helduei nola aurre egin erakutsi nahi du Ongintzak. Lahar elkargoarekin batera, ikastaroa antolatu du. Azaroaren 5, 6 eta 7an izango da ikastaroa, hiru egunetan, 17:00etatik 20:00etara. Maitane Fernandino izango da hizlaria eta teoriaz gain, aurre egiteko teknika edo moduak erakutsiko ditu.

Jokaerak ulertzea, pausuetako bat

Ikastaroa helduen jokaera aldaketetan oinarrituko da, eta helburua izango da marko bat sortzea, aldaketa horiek ulertzeko. Azaldu dutenez, trastorno horiek arazoak ekarri ditzakete, eta horiei aurre nola egin erakutsiko dute.

Ikastaroan emango dute dementzien inguruko informazio guztia: definizioa, motak, sintomak, garapena.

Jokaera ezberdinak aztertuko dituzte ondoren: nondik datorren, inguruak duen eragina...

Trastorno hauek ekarri ditzaketen arazoak ere aztergai izango dituzte, hala nola, depresioak, agresibitatea, antsietatea... Hauen eragina aztertzea izango da helburuetako bat: arrazoiak zeintzuk izan daitezkeen jakin, eta era beran, nola saihestu edo murriztu.

20 plaza, debalde

Ikastaroa debalde antolatu dute, baina 20 plaza besterik ez daude. Beraz, jaso nahi dutenek izena lehenbailehen ematea komeni da. Horretarako: 943 55 78 54 edo Sandiusterriko bulegotik pasa.


Onddo Gazte Asanbladaren urteurreneko ospakizunak

Onddo Gazte Asanbladako kideek hainbat ekitaldi antolatu dute urteurrena ospatzeko. Maiatza osoan zehar, hainbat tailer, otordu, manifestazio, bertso afari eta beste zenbait ekitaldi antolatu dute. Egitarau osoa, jarraian:

Maiatzak 6, ostirala

22:00, 'Gure kabuz ala hil', dokumentala.

Maiatzak 7, larunbata

10:30, Sendabelar ikastaroa.

Maiatzak 13, ostirala

19:00, TTIP-en inguruko tailerra eta ondoren afaria doan.

Maiatzak 14, larunbata

09:00, Gerra zibileko lubakiak ikusteko irteera.

Ondoren, bazkaria Gaztetxean.

21:00, Bertso afaria Sarek antolatuta.

Maiatzak 21, larunbata

11:00, Sukaldaritza tailerra.

14:30, Txirrinka! Gaztetxean bizikletekin.

Maiatzak 28, larunbata

18:00, Manifa-kalejira eta Onddora igoera.

21:00 Gazte afaria.


Maria Victoria Arraiza PSNko parlamentaria hil da

Arraiza Nafarroako parlamentaria zen 2011tik. Psikologian lizentziaduna, soziologian doktore eta garapenerako lankidetzan aditua zen.

Maria Victoria Arraiza Zorzano Nafarroako parlamentari sozialista hil da, hainbat hilabetez izandako gaixotasunak jota, PSOEtik Eferi jakinarazi diotenez.

Arraiza Nafarroako parlamentaria zen 2011tik. Psikologian lizentziaduna, soziologian doktore eta garapenerako lankidetzan aditua zen.

Arraiza PSNren Hezkuntza koordinatzailea eta alderdi horretako zuzendaritzako gizarteko gaietarako eta hezkuntzako idazkaria ere izan zen.


Partidak Hernani eta Azkoitian

Hernani A taldeak (J. Castañares, F. Esnaola, I. Esnaola eta R. Osa) Azkoitian jokatuko du gaur Kakute Aren aurka. Fortuna Bren aurka ariko dira B taldeko K. Navascues, A. Bereziartua, I. Gorostegi eta A. Zuloaga. Denak 16:00etan.


Kartzelatik

Dani Arizalak zuzendutako saioan, Xabier ezagutuko dugu, hirugarren graduan dagoen presoa.

Drogak, egoera korapilatsuak, diru-kontuak direla eta, kartzelan sartu eta zeure burua bakarrik topatuko bazenute, zer egingo zenute? Gauza batzuk alboratu eta berriak hartzeko une ote da?

“Ilargipean” saioko gaurko gonbidatua, Xabier da, hirugarren graduan dago gaur egun, eta bigarren gradutik pasatutakoa da. Berak bizitako egoera latzak, sentimenduak, irabazi eta galdutako gauzak... ezagutuko ditugu gaur gauena, 23:15etik aurrera, “Ilargipean” saioan, Euskadi Irratian.


«Urte askotako lanketaren emaitza izan da aurtengo denboraldia»

Oihana Erkizia, gaur goizean Zumaian, Kontxako Bandera neurri txikian erakutsiz (Aiora Larrañaga/Hitza)

Oihana Erkizia Zumaia Salegi Jatetxeko arraunlaria da (Arroa Behea, Zestoa, 1978). Lau urte traineru gorriko tostartean aritu ondoren, igandean lehen aldiz Kontxako Bandera irabazi zuen, eta «pozez zoratzen» dago. Azken asteetan bizitakoa hizpide izan du Urola Kostako Hitza-rekin.

Azkenean iritsi da hainbeste desiratutako egun handia. Zer moduzkoa izan da esperientzia?

Emozio askorekin bizi izan genuen atzoko eguna. Aurreko igandetik segundo batzuetako aldea bagenuen eta bagenekien zerbait gaizki egitekotan, guk egin behar genuela akatsa bandera ez irabazteko. Horregatik, antsietate puntua bagenuen estropada hasi aurretik. Lehia amaitu eta bandera gurea zela ikusi genuenean, berriz, emozioz gainezka geunden. Oso azkar pasa zen dena eta ezin sinesturik gaude.

Nola baloratzen duzu Zumaia Salegi Jatetxea traineruak aurten Kontxan egindako lana?

Lehenengo jardunaldian oso estropada ona egin genuen. Atzokoa, berriz, ez zen gure estropadarik onena izan; guk badakigu hori baino estropada hobeak jokatzen. Gainera, ez zitzaigun kalerik onena tokatu, baina aurretik sartu ginen.

Astean zehar tentsio eta urduritasun handia bizi izan al duzue?

Astea nahiko lasai pasa genuen. Duela bi urte Kontxako Estropadako lehenengo jardunaldian irabazi egin genuen eta euforia izan zen nagusi. Azkenean ez genuen bandera irabazterik lortu eta orduan gertatutakotik ikasi egin genuen. Horregatik, astean zehar Kontxako Bandera irabaztearekin amesten genuen, baina bigarren estropada jokatu arte jakin bagenekien ezer ezin zela ziurtzat eman; zerbait latza gerta zitekeela ere burutik pasa zitzaigun. Entrenamenduei dagokienez, berriz, betiko martxa jarraitu dugu eta Kontxako Estropadari begira ez dugu aparteko ezer egin.

Denboraldia borobiltzeko falta zen bandera izan al da Kontxakoa?

Denboraldian zehar bandera pila bat irabazi ditugu, baina argi dago Kontxako Bandera berezia dela. Ikusi besterik ez da egin behar zenbat jende biltzen duen Donostiako estropadak. Gainerako estropadak bezala jokatu beharra dago, baina irabaziz gero arraunzaleen aitorpena eta poza ikaragarria da. Iaz oso denboraldi ona egin genuen, baina askok azpimarratu zuten Kontxako Bandera ez genuela irabazi. Aurtengoan, berriz, Kontxako Bandera lortu dugu eta oso gustura gaude, denboraldi bikainari amaiera ezin hobea eman baitiogu.

Aurtengo Kontxa hizpide izanda, ezin da ahaztu gizonezkoen estropadan Urdaibai eta Hondarribia taldeen inguruan sortutako gatazka. Zuk, arraunlari bezala, zer iritzi duzu gertatutakoaz ?

Nik ez dakit uretan zer gertatu zen. Hala ere, uste dut arraunlari guztiek lan handia egiten dutela urtean zehar entrenamenduetan eta jokatzen dituzten estropada guztietan; oso maila ona dago. Huts egiten dutenak epaileak dira, ez dut uste behar den maila ematen dutenik. Gaur egun teknologiak asko errazten du epaileen lana eta erabakiak momentuan hartu beharko lituzkete; ez da justua urte guztia estropada prestatzen aritu diren arraunlariak ordubetez uretan zain edukitzea. Epaileek badute zer hobetu.

Arraun adituek nabarmendu dute Zumaiako traineruak azken urteetan garapen handia jasan duela arraunketari dagokionez eta talde bezala. Zuek ontzi barrutik antzeman al duzue eboluzio hori?

Urte askotako lanketaren emaitza izan da aurtengo denboraldia. Ni duela lau urte bueltatu nintzen arraun mundura, eta otsailean hasi nintzen entrenamenduetan, trainerua osatu ezinik zebiltzalako. Azken urteetan hori izan da joera: azaroan entrenamenduak hasten zirenean ez genekien trainerua ateratzeko adina arraunlari bilduko ginen, eta horrek oztopatu egiten du taldeak neguko hilabeteetan izan behar duen ibilbidea. Aurten, ordea, desberdina izan da. Azaroan dagoeneko trainerua osatuta eta Euskotren Ligarako txartela ziurtatuta genituen. Beste konfiantza eta gogo batekin entrenatzen da modu horretan. Entrenatzaileak desberdin aurrikusi du denboraldiko entrenamendu plangintza, eta arraunlarion animoa ere desberdina izan da. Gainera, hasieratik uretara atera gara aurten eta entrenamenduetan gozatu egin dugu. Uste dut estropadetan nabaritu dela uretan gehiago ibili izana.

Aurtengo denboraldi bikainaren ondoren, datorren urtean jarraitzeko asmoz al dira arraunlariak?

Egia esan, aurten sekula baino gutxiago hitz egin da gaiaz; beraz, ez dakigu zer gertatuko den. Nik neuk, Zumaiako neska eta emakumeak arraun munduan murgiltzera animatu nahiko nituzke.

Emaitzez gain, Zumaiako herriak eman dizuen babesa ere garrantzitsua izan da, ezta?

Zumaiako herriak beti babestu izan gaitu eta horretaz oso harro nago. Kontxako lehen igandean estropada jokatu ondoren Donostiako moilan sartu eta arranpla gorriz jantzita ikustea ikaragarria izan zen. Atzo, berriz, banderarekin herrira etorri eta Zubi Txikitik herrian horrenbeste jende ikustea oso hunkigarria eta zirraragarria izan zen. Irabazi ditugun bandera guztiak zaleenak ere badira


Arte eszenikoetan oparo dator hilabetea

Anitza, gustu eta publiko guztientzat egokia izango den kultura programazioa prestatu du udalak datozen bi hilabeteetarako, eta gaur eman dute horren berri Iker Tolosa Kultura teknikariak eta Ion Collar Kultura zinegotziak. Aste honetan bertan izango da lehen emanaldia Hecho en Casa konpainiaren Cyrano lana, zehazki. Niessen Kulturguneak hartuko du emanaldia 18:00etan hasita eta sarrerak 3 euroan dira salgai. Igandean helduko da Banbalinak programaren barruan antolatu duten bigarren emanaldia: Borobil teatroaren Roman eta Julieta. 19:00etan izango da emanaldia. sarrerak, berriz, 8 euroan dira salgai.

Maiatzean helduko dira beste bi emanaldiak. Huts Tetroak Hozkailua antzezlana taularatuko du Niessen Kulturgunean maiatzaren 12an 19:00etan. Azken horretarako sarrerak, 8 euro balio du. Maiatzaren 31n, Sun Magoaren liluraren laborategiak hartuko du lekukoa.

Obra hauekin, amaiera emango die Niessen Kulturguneak arte eszeniko profesionalen denboraldiari udazkena arte. Udaran kalea bihurtuko dute agertoki.


Inocencio Soria preso politikoak gose greba hasi du, kanporatzearen aurka protesta egiteko

Inocencio Soria Valderrama preso politiko zumarragarra gose greban dago. Apirilaren 7an hasi zuen, hil bereko 19an jasango duen kanporatzearen aurka protesta egiteko. Frantziar Estatuan aurkitzen da preso, eta apirilaren 19an 7 urteko kondena beteko du. Egun horretan Espainiar Estatura kanporatuko dute eta erabaki honen aurka protesta egiteko hasi du gose greba. Protestaren laugarren egunean senitartekoek Soria egoera “onean” aurkitzen dela jakinarazi dute.

Amnistiaren Aldeko Mugimenduaren oharra:

Inocente Soria preso politiko urretxuarra 2004ko apirilaren 17an atxilotu zuten Frantziako poliziek. Epaitua izan ondoren 10 urteko espetxe zigorra ezarri zioten. Apirilaren 19an beteko du ezarri zioten zigorra eta kanporaketaren aurka gose greban hasi zen apirilaren 7an, Euskal Herrian libre bizitzeko eskubidea aldarrikatuz. Kanporatua izango balitz Espainiako poliziek atxilotu eta inkomunikatu lezakete, honek suposatzen duen tortura arriskuarekin.

Inocencio une honetan Perpiñagneko espetxean aurkitzen da, etxetik ehunaka kilometrotara.

Amnistiaren Aldeko Mugimendutik kezkaz bizi dugu une honetan euskal preso politiko honek bizi duen egoera. Beste behin ere modu honetako neurri gogorrak hartu beharrean aurkitu da euskal preso politiko bat, bere eskubideen aldarrikapena egiteko bide bakar bezala.

Inocencio kanporatua izango balitz espainiar segurtasun indarren esku gelditzeko arriskuan egongo litzateke, honek suposatzen duenarekin. Gogora ekarri nahi dugu urte honetan bertan euskal herritar asko torturatuak izan direla Espainiako Poliziaren, Guardia Zibilaren eta Ertzaintzaren eskuetan. Beraz, oraindik orain argi dago tortura sistematikoki erabiltzen duela Espainiar Gobernuak euskal herritarren aurka. Zentzu honetan gogora ekarri nahi ditugu urte honetan izan diren 63 tortura salaketak.

Zentzu honetan, Frantziar Gobernuaren jarrera ere benetan salatzekoa dela esan nahi dugu, behin eta berriz prest agertzen baita euskal herritarrak torturatzaile espainiarren eskuetan uzteko.

Espainiar eta frantziar gobernuek benetako apustua egin dute herri honetako sektore oso bat ezabatzeko, eta apustu hori bururaino eramateko guztiak balio duela ikusten ari gara egunotan. Honela ulertzen dugu euskal preso politikoen aurka espetxeetan ematen ari diren etengabeko jazarpenak, eta honela ulertzen dugu une hauetan Inocenciok bizi duen egoera bera ere.

Amnistiaren Aldeko Mugimendutik dei egiten diegu herritarrei Inocenciori elkartasuna adierazi eta kanporaketaren aurka protesta egitera. Euskal Herrian libre bizitzeko duen eskubidea aldarrikatzen dugu, eskubide guztien jabe, eta torturatua izateko inolako arriskurik gabe.


Reala gaur hasiko da denboraldi-aurreko entrenamenduekin

Uztailaren 19an denboraldia amaitu ondoren, Imanol Alguacilen jokalariak gaur itzuliko dira entrenamenduetara. Guztira 30 jokalari deitu ditu Alguacilek, eta PCRak egin eta emaitzak jakin ostean hasi ahalko dira entrenatzen. Martin Odegaard da joan den denboralditik aurtengora ez dagoen jokalari bakarra, Zinedine Zidanek espresuki eskatu baitzuen Realaren eta Real Madrilen arteko bi urteko kontratua bertan behera uztea eta jokalari norvegiarra Valdebebasera itzultzea.

Ondorengo 30 jokalariak daude entrenatzen hasteko deituta:

Atezainak: Alex Remiro, Miguel Angel Moya, Geronimo Rulli eta Andoni Zubiaurre.

Defentsak: Robin Le Normand, Aritz Elustondo, Modibo Sagnan, Diego Llorente, Aihen Muñoz, Kevin Rodrigues, Alex Sola, Nacho Monreal, Andoni Gorosabel eta Joseba Zaldua.

Erdilariak: Igor Zubeldia, Asier Illarramendi, Ander Guevara, Martin Zubimendi, Mikel Merino eta Jon Guridi.

Aurrelariak: Martin Merquelanz, Roberto Lopez, Adnan Januzaj, Luca Sangalli, Cristian Portugues ‘Portu’, Ander Barrenetxea, Jon Bautista, Mikel Oyarzabal, Willian Jose eta Alexander Isak.

Sagnan, Guridi eta Merquelanz Mirandesen egon dira utzita, eta Alex Solak Numancian eman du urte bat. Jon Bautista Herbehereetako KAS Eupenen egon da, utzita ere. Kevin Rodrigues bigarren mailara jaitsi berri den Leganesen egon da utzita, eta Martin Zubimendi, Roberto Lopez eta Andoni Zubiaurre Sansen egon dira joan den denboraldian.


Gozo-gozo segitzen du

Gernikak galdu gabe jarraitzen du ligan. IDK-k irabazi egin du, eta Araskik sasoiko lehen partida galdu. GBC esku hutsik itzuli da Galiziatik

Aste biribila izan du Lointek Gernika Bizkaiak. Hiru partida jokatu ditu sei eguneko tartean, eta hirurak irabazi ditu: bi Espainiako Ohorezko Mailan, eta bat Eurokopan. Horri esker, tinko jarraitzen du sailkapenaren buruan ligan, neurketarik galdu gabe, eta aldi berean, aurrera egiteko aukerari eusten dio Eurokopako ligaxkan. Aise irabazi zuen atzo ere, 33 punturen aldeaz hartu baitzuen mendean Quesos El Pastor, haren kantxan: 40-73.

Gernikak garaipen boladari eusten dio ligan. Ez, ordea, RPK Araskik. Gasteizko taldeak neurketa benetan zaila zuen atzo, Perfumerias Avenida ahaltsua baitzuen aurkari. Saiatu ziren arren, gasteiztarrek ez zuten ezustekoa emateko aukerarik izan. Azkenean, 64-87 galdu zuten. Emaitza hobea lortu zuen IDK Gipuzkoak, irabazi egin baitzuen Al-Qazeresen kantxan: 61-64. Donostiako taldea, beraz, garaipenaren bidera itzuli da, azken jardunaldian lehen partida galdu baitzuen.

GBCren porrota Galizian

ACB ligan, Delteco Gipuzkoa Basketek ezin izan zion jarraipena eman joan den asteburuan Illunben Kanaria Handiaren aurkako lortutako garaipenari. Donostiako taldeak 88-82 galdu zuen Santiagon, Obradoiroren aurka. Hirugarren laurdenaren amaierak kondenatu zuen Gipuzkoa Basket, 60-58 zihoala, 8-2ko partziala egin baitzion etxeko taldeak: 68-60. Hortik aurrera, kontrakarrean aritu ziren bisitariak, eta ezin izan zuten emaitza irauli. Saiatu ziren, hamar puntu behera joan ondoren, gai izan baitziren hirura jartzeko azken minutuan, baina erdibidean geratu ziren.

Kirolbet Baskoniak gaur jokatuko du, Buesa Arenan, Valentziaren aurka (19:30, Vamos). Gasteizko taldeak azken lau partidak irabazi ditu ACB ligan, eta gaur bolada horri eutsi nahi dio.


Emozio eta gol-erauntsia kantxan

Partida ikusgarria jokatu du Eguzki 2KN taldeak Antigua Luberriren aurka: seina berdindu dute Gipuzkoako jubenil mailan lehiatzen diren bi taldeek. Garaipen garrantzitsua zakuratu du Eguzki Garoa Tabernak Tolosan, 0-5. Beste bi talde seniorrek puntu bana bildu dute

Larunbat goizean Maialen Chourraut kiroldegira gerturatu ziren zaleek gogotik gozatu zuten. Eguzki 2KN eta Antigua Luberri taldeetako atezainek, ordea, ez hainbeste: bakoitzak sei bider jaso behar izan zuen baloia sareetatik. Gol zaparrada Gipuzkoako jubenil mailako partida horretan. Puntu bat gehiago zakuratuta, ligako bosgarren postuan jarraitzen dute herritarrek. Golegileak hauek izan ziren: Ivan Mangas (2), Iago Gomez, Ibon Garcia, Ander Hazas eta Gaizka Irazusta.

Jubenil mailako beste taldeak, Eguzki Balerdi Harategiak, ezin izan du punturik urratu asteburuan. Kategoriako talde indartsuenetako batekin neurtu zituen indarrak, eta 8-2 galdu. Golak Telmo Galian eta Ibai Anguianok sartu zituzten. Azken partida galduta, sailkapeneko azken postuan da taldea, zortzi punturekin. Hurrengo sailkatuak, hala ere, gertu dauzka, eta hurrengo neurketa irabaziz gero postuak igo ditzake.

Senior kategoriatan lehian ari diren talde guztiek puntuatu dute. Eguzki Garoa Tabernak 0-5 irabazi du Tolosalaren aurka. Eguzki Aldaz Hortz Klinikak ere hatz mamiekin ukitu zuen garaipena, baina azkenean puntu batekin konformatu behar izan zuen: launa berdindu zuen Antiguokoren aurka. Gipuzkoako 1. mailako taldeen emaitzak izan dira horiek. 2. mailan ari den Eguzki ISU Leihoakek garaipen kutsuko berdinketa bat erdietsi du, Donipari liderraren kontra, 1-1. Sailkapenari so eginda, puntu bat gehiago pilatzeak ez dakar aldaketa handirik, baina bai moralki: indarra emango die hurrengo jardunaldietarako, ziur. Talde federatu gehienek atseden hartuko dute asteburu honetan, Inauteriak tarteko.


Emakumezkoen Euskal Kopako finala, eguaztenean Eskoriatzan

Eguaztenean, hilak 17, jokatuko dute Hondarribia Irun eta EHU taldeek saskibaloiko emakumezkoen Euskal Kopako finala (Intxaurtxueta kiroldegia, 19:30).

Eskoriatza kirol elkarteak antolatuta aurten ere Eskoriatzara ekarri dute emakumezkoen Euskal Kopa, eta urrian kanporaketa torneoa jokatu ostean iritsi da finalaren txanda. Hondarribia-Irungoak zuzenean sailkatu dira finalera, maila goreneko taldea izanda, eta unibertsitariak hiruko torneoan gailendu behar izan ziren finalera sailkatzeko. Hala, EHUko neskek eguaztenean erakutsiko dute ezustekoa emateko gauza diren. Sarrera doakoa izango da.


Lekuko bila dabiltza

Amher elkarteak jakinarazi du, lekuko bila dabiltzala: «Khelifa Tadjin Tolosan bizi den aljeriar jatorriko etorkina da eta eraso arrazistak salatu ditu. Maiatzaren 3an (igandea), eguerdiko 12:00etan, trenean zetorrela, bi segurtasun zaindarik Hernaniko geltokian jaitsiarazi, mehatxatu eta kolpatu zutela salatu du epaitegian. Haren garrasiak entzunda, geltoki ondoko etxebizitzetako jendea leihora atera zen. Haien lekukotza behar du, epaiak aurrera egin dezan. SOS Arrazakeriara deitu behar da: 943 24 56 26».


Azoka txiki bat antolatu du Intxaurrondo Hegoa ikastetxeak biharko

Emakumezko zein gizonezkoen arropa, haurrentzakoa, liburuak, jostailuak… Denetarik egongo da salgai Intxaurrondo Hegoa ikastetxeak antolatutako azoka txikian. Bihar egingo dute, abenduak 16, 16:30etik 18:00etara. Eguraldiaren arabera, ikastetxearen beraren sarrerako edo atzeko jolastokian izango da.


Udal liburutegietan mailegatutako liburuak ekainaren 5era arte itzuli ahal izango dira

Gasteizko Udalaren Liburutegi Sareak maileguak jasotzeko zerbitzuari berrekin dio. Maileguak ekainaren 5a baino lehen itzuli beharko dira gizarte etxeetan, aldez aurretik hitzordua eskatuta.

8.554 pertsonak alarma egoera hasi aurretik hartutako materiala dute une honetan; guztira, 20.372 funts. Udalaren Liburutegi Sareak maileguak jasotzeko zerbitzua berrabiarazi du gaur, eta liburutegiko liburuak, CDak edo filmak dituzten lagunek ekainaren 5era arte izango dute horiek itzultzeko epea.

"Ez da isunik egongo adierazitako epean utzitako materialentzat", argitu du Hezkuntza eta Kultura zinegotzi Estibaliz Cantok. Mailegu kopurua handia denez, itzulketa egiteko aldez aurreko hitzordua hartu beharko da, jende-pilaketak saihesteko, eta prozesua segurtasun berme osoz egingo dela bermatzeko.

Materialak maileguan hartu ziren gizarte etxe berean itzuli behar dira, eta hitzordua udalaren webgunean edo 945 16 16 18 telefono zenbakian. Gizarte etxeak itxita daude oraingoz, baina bakoitzak gune bat egokituko du, sarreratik gertu, zerbitzua eskaintzeko.

15 eguneko berrogeialdia

Itzulitako dokumentuak berrogeialdian egongo dira 15 egunez. Epe hori igarota, bere ohiko tokira itzuliko dira, eta, orduan, berriro agertuko dira eskuragarri katalogoan.

Horrez gain, Udalaren Liburutegi Sarearen zerbitzuak "modu mailakatuan" berreskuratuko dira, "egoera administratibok aukera ematen duenean".


Odegaard itzultzeko eskatzen ari dira realzaleak sare sozialetan

#OdeBack traola trending topic izatera iritsi da Twitterren. Izan ere, realzale ugari Martin Odegaard futbol jokalari norvegiarra talde txuri-urdinera itzultzeko eskatzen ari dira traola horren bidez.

2019-2020 denboraldia Realean jokatu zuen norvegiarrak, eta 2020-2021 denboraldiko kontratua ere bazuen ere, Real Madrid taldera joan da. Zazpi partida jokatu ditu jada, baina Zinedine Zidane entrenatzaileak “gutxi” ateratzen du zelaira. Hori da realzaleen eskakizuna piztu duen faktorea.


‘Taste of tea’ filmarekin hasiko dira ostiralean Bebarruko Jardunek

Ostiralean hasiko dira Bebarruko Jardunek eta, beste behin, kultur eskaintza oparoa prestatu dute azaroaren 7ra arte. Ohi bezala, kontzertu eta film ugari daude egitarauan. Musika talde gehienak aurreneko aldiz gerturatuko dira Azkoitiko Mataderora, beren azken lanak aurkeztera. Zinema zikloak, berriz, Japonia izango du hizpide, bertako zuzendarien mundu onirikoetara gerturatuz ikuslea.Sorkuntzak eremu propioa izango du asteotan, bi tailer antolatu baitituzte. Bata marrazketa esperimentalaz izango da, Nadia Barkate artista bilbotarraren eskutik. Bestea, Eli Gras katalanak eskainiko du, eta birziklatutako materialekin musika tresnak sortzen irakatsiko du.Izena emateko mataderoekintzak@gmail.com helbidera idatzi behar da, edo Facebook-eko Matadero Ekintzak atarian.


Oiartzun Irratia: maiatzak 21

Gaurko programazioa FM107an:

11:00etan. Bertxoko (Hala Bedi Irratia).


"Gustura nago hemen"

Jose Luis Mendilibarrek adierazi du ez duela zalantzarik eduki Eibarren segitzeko. Datorren sasoiko taldea ere «lehiakorra» izango dela iragarri du


Arraiozko hilerria ez da aurten zabalduko

Arraiozko hilerria zabaltzeko Balleko Etxeko udal aurrekontuan sartua zegoen aurten. 42.000 euroko aurrekontuarekin, Nafarroako Gobernuak 30.000 euroko dirulaguntza eman behar zuen. Baina azkenean, ez da aurten eginen, «beharrezko dokumentazioa ez delakoz epearen barnean aurkeztu».


Apiterapiaren balio sendatzaileez hitz egingo du Arregik

ZALDIBIA // Gipuzkoako Erlezain Elkarteak apiterapiari buruzko hitzaldi bat antolatu du, Zaldibiako Goizane egoitzan. Bihar 18:00etan izango da. Rikardo Arregi mediku, akupuntore eta erlezainak hitz egingo du (gaztelaniaz). Apitoxina gaia sendakuntzarako nola erabil daitekeen eta apiterapiaren aukerak azalduko ditu. Doan da, baina izena eman behar da (943 80 56 51 edo 690 88 64 88).


Ioritz Arrietak Lodosako Torneoa galdu, eta hernaniarrak bikain Gipuzkoako txapelketan

Partidu ederra jokatu zuten Lodosan Ioritz Arrietak eta Pazosek, Urbieta IIa eta Urruzolaren kontra, baina galdu egin zuten 22-19. Virgen de las Angustias Torneoko finala jokatu zuten, Arrieta hernaniarrarentzat 3garren finala aurtengo denboraldian, eta juxtu juxtu galdu zuten. Atzelariek asko jokatu zuten, eta aurrelariek etengabeko saltsa jarri zuten. Lodosako ikusleek latz gozatu zuten aurrelarien jokoarekin, eta 19-19 zijoazela, Urbietak gehiago asmatu zuen. Hernaniko pelota elkarteko pelotarientzat 10garren finala da aurtengo denboraldian.

Gipuzkoako txapelketan Hernaniko pelotariek partidu guztiak irabazi zituzten. Kadeteetan, Arizmendi-Urruzola nagusi, hondarbitarrak azaldu ez zirelako; eta Pagola-Lazkano nagusi, 22-15, Gure Txeruren kontra. Jubeniletan, Cisneros-Rodriguez nagusi, 22-5, Lagunak taldearen kontra.


Mugimendu tailerra emango du Astinduk igandean

Hilabeteroko dantza tailerra ekimenaren baitan izango da saioa. Doakoa da.

Astinduk antolatzen duen hilabeteroko dantza tailerreko iraileko saioa mugimenduari buruzkoa izango da. Ohi bezala, Torreberrin emango da 17:30etatik 19:30etara Garazi Etxaburu irakaslearen gidaripean.

Tailer hauek doakoak, irekiak eta adin eta maila guztietarako aproposak dira.


Ez dute beste koronabirus kasurik atzeman herrian

Urola Kostan beste hamahiru positibo zenbatu zituzten atzo 20:00ak arte, baina horietako bat bera ere ez Azpeitian. Horrenbestez, hiru dira COVID-19 gaitzak jotako herritarrak. Eskualdean, berriz, 91 lagunek dute gaitza.

Atzo adina igo da gaurkoan eskualdean koronabirusak kutsatutako herritarren kopurua. Hamahiru kasu positibo gehiago atzeman ditu Osakidetzak, atzo 20:00etan eguneratutako datuen arabera. Horiek aurreko kasuei gehituta, guztira, 91 dira eskualdean birusak erasandakoak. Kontuan izan behar da sintomak dituzten herritar guztiei ez dietela egiten proba, beraz, datu ofizialek diotena baino altuagoa da izatez kutsatuen kopurua.

Hamahiru positibo berri horietatik zazpi Zarautzen atzeman dituzte. Hala, herri horrek eskualdeko kutsatuen zifrarik altuena izaten jarraitzen du, alde handiarekin: 54 dira dagoeneko. Zumaiako kasu positiboen zifrak gaurkoan ere nabarmen egin du gora. COVID-19 gaitza duten bost herritar gehiago hautemanda, 20 dira, guztira, herri horretan atzemandako kasuak. Orion kasu berri bat aurkitu dute, beraz, bost dira denera positibo eman duten oriotarrak. Eskualdeko gainontzeko herrietako gaixotuen kopurua ez da aldatu datu eguneratuetan: Azkoitian lau kasu hauteman dituzte gaur arte, Azpeitian eta Getarian hiruna eta Aian bi. Aizarnazabalen, Beizaman, Errezilen eta Zestoan ez dute oraindik koronabirusak erasandako inor topatu.

Euskal Herriko datuei erreparatuta, Eusko Jaurlaritzaren datuen arabera, azken 24 orduetan 317 kasu positibo atzeman dituzte Araban, Bizkaian eta Gipuzkoan –102 Araban, 161 Bizkaian eta 54 Gipuzkoan–, nabarmen jaitsi da hautemandako kasu berrien kopurua eta, guztira, koronabirusa dutela baieztatutako 6.057 herritar daude hiru lurralde horietan. Nafarroan, bertako gobernuak gaur 11:30ean eguneratutako datuen arabera, 2.146 gaixo daude guztira; atzo ordu berean baino 135 gehiago. Beraz, Hego Euskal Herrian denera 8.203 dira, gaur arte, COVID-19aren proba egin eta positibo eman dutenak, eta horietatik 2.921 daude ospitaleratuta.

Heriotzei dagokienez, azken 24 orduetan 32 herritar hil dira Araban, Bizkaian eta Gipuzkoan. Gaur arte, 123 hildako izan dira Bizkaian–atzo baino zazpi gehiago– 133 Araban–atzo baino 18 gehiago–, eta 41 Gipuzkoan–atzo baino zazpi gehiago–. Nafarroan, guztira, 102 pertsona hil dira gaitzaren ondorioz–atzo baino hemezortzi gehiago–, beraz, datu guztiak batuta, Hego Euskal Herrian 399 dira koronabirusaren ondorioz hildako herritarrak.


Barkosen Gobernuak defizit muga propioak negoziatuko ditu Estatuarekin

Manu Ayerdiren esanetan, Nafarroak ez ditu gainerako erkidegoen mugak onartu behar, Estatuarekin negoziatzeko "eskuduntza eta ahalmena" baititu.

Manu Ayerdi Nafarroako hurrengo Gobernuko Ekonomia kontseilaria izateko txartel guztiak dituen Geroa Baiko kideak adierazi duenez, Uxue Barkosen Exekutiboak "defendatu" egingo ditu lurraldearen eskuduntzak, defizit eta zor mugak ezartzeko Espainiako Estatuarekin egin beharreko negoziazioetan.

Ayerdiren esanetan, UPNren Gobernuak 2017. urte arteko mugak sinatuta utzi ditu. Hala ere, Estatuak 2016ko helburuetan "aldaketa txikiak" egin nahi dituela ematen duela ohartarazi du. Era berean, hainbat erkidego "mugimenduak" egiten ari direla gaineratu du. Hori horrela, Nafarroako hurrengo Gobernuak Aurrekontuen "diagnosi zehatza" egingo duela aurreratu du.

"Jakin badakigu azken urteetako ohitura erkidego guztietako mugak berdinak edo berdintsuak izatea izan dela, baina guk egoera eta testuingurua aztertu nahi ditugu lehenik eta behin, ondoren gure jarrera zehazteko", azaldu du.

Ayerdiren esanetan, Nafarroak ez ditu gainerako erkidegoen mugak onartu behar, "inola ere ez", Estatuarekin negoziatzeko "eskuduntza eta ahalmena" baititu. "Eta defendatu egingo dugu hori", erantsi du.


Domekan duatloi herrikoia egingo dute Durangon

Mugarra triatloi taldeak domekan antolatuko duen duatloi herrikoiak 12. aldia egingo du aurten. Haurretatik nagusietara, adin guztientzako ibilbideak prestatu dituzte, ekimenaren helburu bat gaztetxoenen artean zaletasuna sustatzea delako.

Santa Ana Plaza izango da erdigunea. 11:00etan 7 urtera arteko umeen proba hasiko da, eta segidan, 8 eta 14 urtera artekoena. Azken horiek 600 metroko saio bi egingo dituzte korrika eta hiru kilometroko beste bat bizikletan. Nagusien lasterketari 12:00etan ekingo diote: lau eta bi kilometroko saioak korrika eta 13 kilometrokoa bizikletan.

Izen-ematea (hiru euro nagusiak eta euro bat haurrak) egunean bertan egin daiteke, 09:00etan.


Ekainaren 19an galdeketa Goierrin, prozesu parte hartzaile baten ostean

Sinadurak biltzen eta lantaldeak osatzen hasiko dira, erabakitzeko eskubidea praktikan jartzeko.

Mahai gainean dago erronka: ekainaren 19an egingo dute herri galdeketa Gipuzkoako Goierriko 22 herrietan. Atzo aurkeztu zuten prozesua, Lazkaoko Areria zineman, aretoa herritarrez beteta zegoela. Haien bultzada beharko dute Gure Esku Dago-koek, Larraitz Zubeldia dinamikako kideak gogora ekarri zuenez, hori baita prozesuaren arrakastaren bermeetako bat: parte hartzailea izatea. «Irudikatuz» hasten dira bide guztiak, Angel Oiarbide bozeramaileak nabarmendu zuenez: «Irudika dezagun egun pozgarri bat, egun alai bat. Irudika dezagun handi egingo gaituen prozesu bat, ahaldunduko gaituen prozesu bat». Hala hasi ziren Nazioen Munduarekin, eta irudikatzen ez ezik, ariketa praktikorako zehaztasunak lantzen ere hasiak dira Goierrin. Aurten denen artean jositako oihalek eman zioten kolorea atzo Areria zinemari. Oholtzan, hautetsontzi bat. Eta aulkietan, adin ugaritako herritarrak. Badute zer egina. Otsailera bitarte, sinadura bilketa bati ekingo diote aurrena, erabakitzeko herritarren borondatea «biltzeko». Atzo eskualde mailan egin bezala, herriz herri ere egingo dituzte aurkezpenak. Giroa berotzera begira, hainbat ekintza antolatuko dituzte eskualde osoan, eta proposatutako lantaldeak jendez osatzen hasi nahi dute horretarako. Denentzako lekua egongo da lantaldeetan. Hala antolatu dituzte: komunikazioa, diruzaintza, galdera adosteko taldea, ekintzak antolatzekoa, harremanak garatzekoa, herriak koordinatzekoa, datu baseak bermatzekoa eta galdeketarako eguna bera antolatzekoa. Laguntza juridikoa ere izango dute —Gure Esku Dago-k landutako protokoloa—, baita Aitziber Blancoren aholkularitza ere. Otsailetik aurrera hasiko dute «adosteko» fasea: herriz herri bilduko dituzte galderarako proposamenak, eta batzorde batean erabakiko dute zein izango den bozetara jartzeko esaldia. Apirilaren erdialdera aurkeztuko dute adostutako galdera, urteurren bat baliatuta. Hil horren 16an eta 18an beteko dira 85 urte, hurrenez hurren, Aramako eta Itsasondoko udalek autodeterminazioaren aldeko mozio bana onartu zutenetik. 1931n izan zen hori, eta 2016an mugarri berri bat utzi nahi dute goierritarrek. Gure Esku Dago-k Adierazpen Egunera deitu du Euskal Herri osoan ekainaren 12rako, eta haren ondorengo igandean izango da galdeketa. «Euskal Herria begira» izango dutela nabarmendu zuen Oiarbidek: «Ondorengoei zer utzi ere jokoan dago». «Gardena eta zabala» Herritarrak protagonista bihurtzea du helburu galdeketa prozesuak, elkargune izatea, ahalduntzeko tresna. Baita Euskal Herrirako eredu bat ezartzea ere. Arrankuadiagan (Bizkaia) eta Etxarri Aranatzen (Nafarroa) egin dira orain artekoak, baina eskualde mailan egitea bada jauzi bat. 70.000 herritarrek izango dute parte hartzeko aukera, eta prozesuaren emaitza zilegi izateko baldintzak ere nabarmendu zituzten atzoko ekitaldian: gizarte ekimenez egitea eta «gardena eta zabala» izatea. Galdeketen garrantzia nabarmendu zuen Zelai Nikolasek. Berme osoz egin behar dela, besteak beste, «parte hartzaileen lasaitasunerako». Gazta zati bat munduan barrena eramanez hasi zuten bidea Goierrin, eta Dimarekin eta Ispasterrekin (Bizkaia) batera, bide berri bat irekiko diote erabakitzeko eskubideari 2016an.


Piraguista bat erreskatatu dute Hondarribian, hipotermia zantzuekin

Segurtasun sailak adierazi duenez, 42 urte gizonezkoak arazoak izan ditu ontziarekin Higer lurmuturraren parean. Erietxera eraman dute hipotermia zantzuekin.

42 urteko piraguista bat erreskatatu dute gaur goizean Hondarribian, Higer lurmuturraren parean. Segurtasun sailak jakitera eman duenez, gizonezkoak arazoak izan ditu ontziarekin.

Bidasoako erietxera eraman dute gizonezkoa, hipotermia zantzuekin.

Goizeko 8.45ean jaso dute segurtasun zerbitzuek deia eta Itsas Salbamenduko talde bat lekuraino joan da eta erreskatea burutu du.


Chantal Blaak holandarrak irabazi du urrezko domina

Zilarra Katrin Garfoot australiarrarentzat izan da, eta brontzea, Amalie Dideriksen danimarkarrarentzat.

Chantal Blaakek Holandaren lan bikainari saria eman dio Munduko Txirrindularitza txapelketetako Emakumezkoen Elite lasterketan. 152,8 kilometroko ibilbide gorabeheratsua egin dute txirrindulariek Bergenen, Norvegian.

Podiumean, holandarrarekin batera, Katrin Garfoot australiarra (zilarra) eta Amalie Dideriksen danimarkarra (brontzea) izan dira. Dideriksenek irabazi zuen urrea, hain zuzen, iazko munduko txapelketan.

Holandako taldea jaun eta jabe izan da lasterketa osoan. Erasoan aritu dira eta azken metroetara arte hiru dominak irabaztear izan dira.

Azkenean, baina, Annemiek van Vleuten eta Anna van der Breggen, partehartzaileen artean indartsuenak eta erlojupekoan urrea eta zilarra irabazitakoak, helmugan bertan gainditu ditu tropel nagusiak.


Segida izango du Ereñotzuko Mendi Lasterketak, azkenean

Etenik ez du izango Ereñotzuko Mendi Lasterketak, azkenean. Hernaniko Axeriak Mendi Lasterketa Taldeak hartuko die erreleboa, probaren antolaketan, lasterketaren sortzaile eta orain arteko antolatzaile izan direnei. Horrela, bederatzigarren edizioa izango du 2019koa, azkeneko urteetako ibilbide berarekin, eta data ere zehaztu dute dagoeneko: maiatzaren 19an egingo da, igandearekin, orain arte baino bi aste lehenago. «Zegama-Aizkorri ekainaren 2ra atzeratu dute, Ereñotzukoa izaten zen asteburura, eta horrek eragin du data aldaketa». azaldu dute.

2019rako data ere, dagoeneko zehaztu dute: maiatzaren 19an izango da, 9garren edizioa.

Orain arteko antolatzaileek «oso positibotzat» jo dute «talde berri bat prest egotea antolakuntza lana bere gain hartzeko». Eta era berean, nabarmendu dute «interesgarria» dela, talde horrek «asmoa agertu duela, jatorrian lasterketak izan duen filosofiari eusteko. Alegia, Ereñotzu inguru hau ezagutarazteko asmoa, lasterketa herrikoi bat antolatzekoa, ingurugiroa errespetatuko duena, eta euskerari lehentasuna emango diona». Gainera, beraien «prestutasuna» azaldu dute, «hasiera honetan talde berriari laguntzeko».

«Taldeko askorentzat, Ereñotzukoa izan zen estreinako mendi lasterketa»

Axeriak taldetik, berriz, gogoz eta ilusioz hartu dute lasterketa antolatzeko ardura, proba berezia baita taldearentzat: «taldeko askok, Ereñotzukoa izan genuen estreinako mendi lasterketa, eta etxeko proba da guretzat. Horregatik, ezin genuen galtzen utzi», azaldu dute.

«Orain arteko antolatzaileek emandako laguntza» eskertu nahi izan du Axeriak taldeak, eta era berean, aditzera eman du, «auzotarrekin batera eta auzoarentzat antolatutako festa bat» izaten jarraitzea nahi duela.

Horretarako, auzokoen laguntza ezinbestekoa dela uste dute: «dozenaka auzotar aritu dira urtero, egunean bertan bereziki, antolakuntza lanetan laguntzen: trafikoa eta aparkalekuak antolatzen, ibilbidea markatzen, anoa guneetan, irteeran eta helmugan laguntzen, kronometrajea egiten... Eta hala izaten jarraitzea nahi dugu», azaldu dute.


Ortu ekologikoen inguruko aurkezpena egingo dute domekan

Herritarrentzako ortu ekologikoen proiektua martxan da Munitibarren.Hain zuzen ere, Bengolako Natur Energia Interpretazio Zentroaren inguruan, 2.500 metro karratuko lursailean egongo dira ortuak.Udalak herritarrekin adostuko du proiektua zelan gauzatu, eta horretarako, Bengolako ortu ekologikoen inguruko aurkezpen batzarra egingo dute domeka honetan.18:00etan hasita, udal aretoan bilduko dira udal ordezkariak eta herritarrak.Udal ordezkariek, domekako batzarrean bizilagunekin adostuko dute zer landatuko duten, eta baita ortuen erabilerarako beharrezko materiala ere.Halaber, egitasmoan parte hartzeko asmoa duten herritarren arabera banatuko dute lursaila.Udaletik jakitera eman dutenez, dagoeneko jendeak interesa erakutsi du, eta beraz, aurkezpenean herritar asko batzea espero dute.Gainera, domekan bertaratzerik ez dutenek, lan egunetan udalera deituta zein udal ordezkariekin harremanetan jarrita, izena eman eta proiektuaren inguruko informazioa eta azalpenak jasotzeko aukera izango dute. «Aurkezpenaren ondoren ere, pare bat astetan izena eman ahalko da».Elikagai subirautzaEgitasmo honekin elikagai subirautza bultzatu nahi du udalak: «Herritarrek etxean ekoiztutakoa jateko aukera izan dezaten, eta bide batez, eremu horri erabilera eman nahi izan diogu». Izan ere, Munitibarren baserrietan bizi dira asko, baina, herriguneko etxebizitzetako herritar askok ez dute lursailik.


Zinema asteburu 'Handia'

'Handia' pelikulak gogor jo du Lasarte-Orian, eta ostiraleko zein igandeko saioetan lepo egon da Manuel Lekuona kultur etxeko auditorioa. Okendo Zinema taldeak gonbidatuta, Jon Garaño zuzendariak eta Iñigo Aranburu eta Jagoba Mendizabal aktoreek ikusleekin solastu zuten

Ostiral gaueko proiekzioa hasi baino lehen, Okendo Zinema Taldeko kideak auditorioko oholtzara gerturatu ziren, 'Handia' pelikula errealitate bihurtu duten hainbat kiderekin: Jon Garaño zuzendaria eta Iñigo Aranburu eta Jagoba Mendizabal aktoreak (azken hau lasarteoriatarra da). Hitz batzuk esan eta gero, oholtza gainera igo zen Aranburu. Sakelekoa atera, eta lepo zegoen auditorioari argazkia atera zion: "Ostiral gau batean aretoa hain beteta ikusteak argazkia ateratzea merezi du", bota zuen, umorez. Duela gutxi estreinatutako luzemetraiak gogor jo du gure herrian, eta ostiral gauean zein igande arratsaldean goraino bete da kultur etxea.

Ez dugu artikulu honetan pelikulan zer gertatzen den kontatuko, naiz eta herritar gutxi geratuko diren oraindik 'Handia' ikusi ez dutenak, asteburuko arrakasta ikusita. Dena dela, ostiral gaueko solasaldia oso atsegina izan zen, aberatsa, eta merezi du hitz egindakoaren zertzelada batzuk ematea.

Adibidez, nola jolastu duten egileek egia/gezurra dikotomiarekin. Jon Garaño zuzendariak azaldu zuenez, pelikularen funtsetako bat da: "Gauza batzuk benetan gertatu dira, eta guk asmatu ditugu beste batzuk. Gauza interesgarri asko sortzen dira hor, adierazi nahi izan dugu mitoak nola sortzen diren eta eurei buruzko kontakizunak nola doazen aldatzen, pertsona batek beste bati horri buruz hitz egiten dion aldiro".

Garañok aurreratu zuen nazioarteko festibaletan presente egongo dela Handia, baina ezin dutela esan non, jaialdiek beraiek iragarri ohi dutelako hori. Era berean, Hego Euskal Herriko lau hiriburuetan "oso ongi" funtzionatzen ari dela aipatu du: "Donostian hasieratik deitu du jendearen arreta; Bilbon, Gasteizen eta Iruñean, berriz, bigarren astetik aurrera ari dira joaten ikusle gehiago. Horrek adierazten du zerbaitek ongi funtzionatu duela hor, ahoz ahokoak, ikusleen gomendioak... Oso pozik gaude".

Proiektu berrietan murgilduta ere badabil. "Ondo bidean, datorren udaberrian hasiko gara filmatzen. Andaluzian kokatuko dugu filma, eta Espainiako Gerra Zibila izango da gaia. Zokoei buruz hitz egingo dugu: bando errepublikarreko jendea zen, gerra galdu eta gero euren etxeetan hainbat urtez ezkutuan egon ziren. Gure protagonistak, esaterako, 30 urte pasa zituen etxean gordeta, atera gabe".

"Opari bat izan da"

Iñigo Aranburu (pelikulan, Jose Antonio Arzadun) eta Jagoba Mendizabal (Isidro Eleizegi, Martin eta Migel Joakin protagonisten anaia gaztea) aktoreek ere solastu zuten ostiral gaueko saioko ikusleekin. Lasarteoriatarra da Jagoba, eta aurrenekoz hartu du parte pelikula batean. "Berria izan da guztia niretzat; gure ikastetxera etorri ziren hiruzpalau eszenako kastina egitera, eta horrela sartu nintzen produkzioan". Esperientzia gehiago dauka Aranburuk. Bartzelonan ikasi zuen aktore ofizioa, eta lanean ere ibili da, duela hiru urte Euskal Herrira bueltatu zen arte: "Lan txiki batzuk egin ditut, baina hau izan da lehenengo paper garrantzitsua; opari bat izan da. Beti esan ohi dut ate handitik sartu naizela, Moriarti bezalako produkzio etxe batekin lan egitea izugarria delako".

Ordu laurden inguruz gustura aritu ziren hizketan filmeko kideak eta ikusleak. Okendo Zinema Taldeko kide Laura Noguerasek gidatu zuen saioa. Hurrengo pasea hilaren 18an izango da, ostiralarekin, gaueko hamarretan. Selfie luzemetraiaz gozatu ahalko dute herritarrek.


Tino Soriano argazkilariaren ikastaroa Arespalditzan

Tino Soriano argazkilari profesionalak ikastaroa eman zuen Arespalditzan. Jende ugarik parte hartu zuen eta antolatzaileen asmoa da urtean antzeko bi hitzordu prestatzea. Aiarara hurbilduko den hurrengo argazkilaria Hugo Rodríguez izango da.

Argazkiak: Josu Zaldibar "blackcamera"


Aldaketaren indarrek eserleku bat gehiago lortuko lukete hauteskundeak eginez gero

Geroa Baik parlamentari bat irabaziko luke, PSNren kaltean, Diario de Noticiasek ateratako informazioaren arabera.

Diario de Noticias egunkariak kaleratu ditu asteburu honetan datuok: aldaketa errotu eginen litzateke, berriz hauteskundeak deituz gero; Geroa Baik parlamentari bat gehiago izanen luke, PSNri kenduta eta EH Bilduk (8), Ahal Duguk (7) eta Ezkerrak (2) orain arteko ordazkaritza mantenduko lukete.

Telwindek egindako ikerketa soziopolitikoa are xeheago ere azter daiteke: Geroa Bai %16,14tik %18ra pasako litzateke; EH Bilduk ere gora eginen luke eta pixka bat behera Ahal Duguk. Ezkerrari dagokionez, %3,76tik %4,5erako igoera izanen luke.

Ciudadanosen balizko sarrera

UPNk %1,2 egin dezake behera eta Ciudadanos %3,1era hel daiteke, aintzat hartuta 2015ean ganberan ordezkaritza izateko gertu egon zela eta inkestak emandako oraingo datuen arabera, sartu eginen litzateke, erreginalistei eserleku bat hartuta.


Eneko Ibarguren: "Kapitulu berriak eta ederragoak irekitzeko gogoz nago. Maitasun handiz, eskerrik asko denoi"

Amaitu da 11/13 sumarioko 47 auziperatuen kontrako epaiketa, aldeen arteko akordioa erdietsita. Espainiako Auzitegi Nazionaletik atera ostean, honako mezu hau helarazi nahi izan du Eneko Ibargurenek. Bere egoeraren nahiz kideen egoeraren berri eman, sentipenak elkarbanatu eta eskerrak eman ditu azpeitiarrak.

"Aupa lagunok!

Akordio bidez amaitu da gaur goizean hastekoa zen epaiketa. Bi pertsona bost hilabeterako espetxeratuak izango dira, eta hamasei pertsonek beraien lana galduko dute ezarritako inhabilitazioaren ondorioz. Nire kasuan, urte eta erdiko espetxe zigorra (suspentsioan geratuko dena, espetxean sartu beharrik gabe), hiru urterako inhabilitazioa eta hezkuntza publikoan dudan plaza betirako galtzea suposatuko dit ezarritako zigorrak. Uztailaren amaieran adostu zen lehen zirriborroa fiskalarekin, baina akordioa gauzatzeko beharrezkoa zen akusazio partikularrek ere bat egitea (AVT eta Dignidad y Justicia). Joan den asteazkenean jakin genuen azken horiek ere bat egiten zutela akordioarekin. Akordioaren barruan zihoan akordioa gauzatu aurretik (gaur, alegia) horren berri publikoki ez emateko konpromisoa. Horregatik ezinezkoa izan zaigu gaur arte ezer esatea, gure nahia bestelakoa izan arren.

Kontraesan handia eragin dit nire aurkako akusazioak onartzeak. Akordioaren ondorioak ere gogorrak dira pertsona askorentzat, baina espetxe zigor handiak izateko arriskua genuen, eta elementu guztiak mahai gainean jarri ondoren akordioa sinatzea erabaki dugu, espetxe zigorrak ahalik eta gehien saihestea lehenetsiz. Entzutegi nazionalean ez genuen justiziarik espero. Gure artean sakon eztabaidatu ondoren modu kolektiboan hartu dugu erabakia.

Benetan eskertu nahi dut nire herrian jaso dudan babes guztia. Espero dut asmatuko dudala elkartasun guzti hau itzultzen eta behar duen horren ondoan egoten. Gogoan ditut espetxeetan ditudan lagunak, beraiengandik hurbil egoten jarraitu nahi dut, eta nire aletxoa jarriko dut presoak herrira ekarri arteko lanean. Tentsio askoko asteak izan dira azken hauek, eta kapitulu hau ixtea dagokit orain. Kapitulu berriak eta ederragoak irekitzeko gogoz nago, jendearekin, eta beti jendearekin. Maitasun handiz, eskerrik asko denoi".


Iñaki Lasaren familiari elkartasuna adierazi diote sindikatuek

Iñaki Lasa lazkaotar langilearen heriotza salatzeko kontzentrazioa Karobi industrialdearen sarreran.

Joan den astelehenean Olaberriko Ogei enpresan pieza batek azpian harrapatuta hil zen Iñaki Lasa lazkaotar langilearen heriotza salatzeko elkarretaratzeak egin dituzte gaur eguerdian sindikatuek Karobi industrialdearen sarreran. ELAk eta LABek deitutako kontzentrazioa egin da batetik, eta CCOOk bere aldetik antolatu du. Hiru sindikatuek elkartasuna adierazi diete Lasaren familia, lankide eta gertukoei, eta lan istripuei aurre egiteko neurri zehatzak hartzeko deia egin dute.

Arratsaldean, “Lan istripurik ez, lan baldintza duinak!” lelopean elkarretaratzea egingo dute Lazkaoko plazan 18:30ean, EH Bilduk deituta.

Andoni Larralde. ELA sindikatua

“Aurten Hego Euskal Herrian 19 dira gutxienez beraien lanpostuetan hildako pertsonak, eta horietatik 5 azken hilabetean izan dira. Onartezina da hori, eta berehala neurriak hartzeko deia egiten dugu. Krisiaren aitzakian hartu diren murrizketa neurriek argi eta garbi eragin dute langileen lan baldintzetan, eta horrek eragina du ezbehar kopuruan”

Oihana Lopetegi. LAB sindikatua

“Lan istripu hauek ez dira isolatuak, lan eredu konkretu baten ondorio dira. Etekinak lehenesten dira lan baldintza eta gure bizitzaren gainetik, eta argi ikusten dugu lan erritmo azkarrek eta etekinak lehenesteak horrelako ondorio larriak dauzkatela. Sistema aldatu beharra dago; ez da nahikoa lan istripuak salatzea, neurria konkretuak hartu behar dira eta horrek sistema guztia aldatzea eskatzen du”

Kerman Galartza. CCOO sindikatua

“Administrazioari, Osalani eta enpresari kasu hau iker dezatela berriz ere horrelakorik gerta ez dadin. Eta langileei ere esan behar diegu kontuz ibiltzeko eta hartu behar dituzten segurtasun neurri guztiak hartzeko”.


May Boeken zumarragarrak hirugarren liburua argitaratu du

Astelehenean May Boeken zumarragarrak hirugarren liburua argitaratu zuen: Todas las promesas que rompimos. Madrilgo Pamies argitaletxearen Phoebe zigiluak argitaratu du, paperean eta formatu digitalean.

Boekenek (Maitane Vierbucherren izen artistikoa) 2018an egin zuen debuta, Everlasting Wound bilogiarekin. Bi liburu horietan bigarren mailako pertsonaia zen Ana izeneko emakumea da hirugarren liburuko protagonista, hain zuzen ere.

Bilogiaren amaieran Boekenek Anaren bizitzan zerbait gertatu behar zela aurreratu zuen, baina ez zuen argitu nor izango zuen Anak bidelagun. Hirugarren liburuan, irakurleek Anarengana gerturatzea lortu zuenaren izena ezagutuko dute. Ana oldartsu, ero eta lotsagabeak bere bizitzari ustekabeko bira eman beharko dio.

Maitasuna eta umorea

Argitaletxearen arabera, Boekenek emozio handiko eleberri erromantiko hunkigarria idatzi du, berezkoa duen umorea alboratu gabe eta ohiko estilo aske eta azkarrarekin. Pertsonaia nagusia aurreko bi liburuetan agertzen bada ere, hirugarrena irakurtzeko ez dago lehen biak irakurri beharrik. Autoreak aurreratu duenez, hirugarren eleberri horrek ez du bigarren zatirik izango.

Boekenek kazetari izan nahi zuen umetan. Bizitzak beste bide batzuetatik eraman badu ere, hitzek presentzia handia dute bere egunerokoan. Izan ere, irakurle sutsua da. Diseinu grafikoa ikasi zuen eta egun marketin eta komunikazio enpresa batean lan egiten du. Lanetik kanpo, azken hiru urteak bere hirugarren nobela hau prestatzen eman ditu. Koronabirusa dela eta, liburuaren aurkezpena sare sozialen bidez egingo du (@mayboeken), irailaren amaieran. Horretaz gain, bere jaioterrian aurkezpen txiki bat egiteko aukera aztertzen ari dela aurreratu du idazleak.


Eñaut Apaolaza, Ekai-Centerrekoa: "Herri baten finantza sistemak gizarte eredua bera baldintzatzen du"

Azpeitian Bizi eta Lan taldeak Kutxabank-en eredu aldaketaren inguruko jarduerak antolatu ditu. Asteartean elkarretaratzea egingo dute Goiko Kaleko Kutxaren aurrean. Gaur, berriz, hitzaldia eskainiko du Ekai Center-eko Eñaut Apaolazak (Donostia, 1970) 19:00etan Sanagustinen.

Oinarrizkoenetik hasita, Kutxa pribatizatzeak zer esan nahi du?

Apropiazio bat da pribatizazioa baino gehiago, edo hala ikusten dugu guk behintzat. Izan ere, orain arte kutxen gaineko erabakimena administrazio publikoek, aurrezleek, langileek eta gizarte erakundeek bazuten, fundazio egitean gobernu organoan daudenak ez dira kolektibo horietakoak; 15 kideko patronatutik hiru besterik ez dira izango erakunde publikoetakoak. Lehen denona zena orain alderdi batzuek erabaki dute elite batena izatea, elite politiko-finantziero batena. Gainera, organu horren osaera ez dagoenez hauteskunde edo eragingo dion kanpo faktoreen menpe, taldeak berak erabakitzen du hurrengoak zeintzuk izango diren eta elite hori ugaltzen joango da.

Finantza eredu batek nola baldintzatzen du gizartea?

Herri baten finantza sistemak bere egitura ekonomikoa baldintzatzen du. Egitura finantziero batek garrantzia handiagoa ematen badio operazio espekulatiboak egiteari ekonomia errealari baino, sustatu dezake, esaterako, adreiluan oinarritutako ekonomia bat, ekonomia finantziarizatu bat; hori produktu espekulatiboetan oinarritu daiteke, industria albo batera utzita. Berriz, aurrezkia eta ehun produktiboa batzen dituen finantza sistema batek, kutxa batek kasu, ekonomia errealean oinarritutako gizarte bat bultzatuko du eta horrek edukiko dituen baloreak ere desberdinak izango dira. Sistema finantzieroak, beraz, gizarte eredua bera baldintzatzen du. Kutxek beti egin izan dute tradizionalki aurrezkia eta ekonomia errealaren arteko zubilana, eta orain beste joera bat hartzen ari dira, banku anglosaxoien aldera; eta horrek eragina izango du gizartean.

Egunerokoan, zertan nabarituko dute aldaketa herritarrek?

Hasteko, kontrol sozial eta kolektiborik ez egoteak esan nahi du herrian inbertitzeko inongo beharrik ez dutela izango bankuek. Euskal Herrian edo erkidegoan inbertitzea baino errentagarrigoa ateratzen bazaie beste nonbait inbertitzea, ez dute inongo zalantzarik izango. Bestetik, aurrezleak beraiek kutxetako aginte organoetan ez direnez egongo, logikaz garestiagoa izango da aurrezkiak hor edukitzea, ez baitute ez ahotsik ez erabakimenik. Zerbitzuak ere ez dituzte hain egokiak jasoko eta gizarte ekintza bera ere zalantzan jartzera iritsiko dira; azken finean, irabazi duten diruaren zati bat zerbaitetara bideratzea da, eta pentsatzekoa da anbizio dezente dutela diru horren gainean. Ekintza soziala bera gauza kaltegarri edo, esan duten bezala, anakroniko moduan ikusiko dute, eta desagertzera egingo du gure ustez.

Euskal kutxen sistemak badu nolabaiteko desabantailarik beste kasu batzuekin konparatuta?

Ez du zertan eduki. Europa erdialdeko ekonomiak, Frantziakoa edo Alemaniakoa, kasu, era honetako eraundeetan oinarritzen dira, aurrezki kutxa eta kreditu kooperatiboetan. Gainera, ez dira zalantzan jartzen eta bultzatu egiten dira. Gurean neurri batean asko begiratzen diogu Espainiari, eta ez hainbeste Europari, eta erreferentzia kontzeptual eta praktiko nagusienak porrot egin duten kutxa aldrebes horiek badira, bada aitzaki ederra topatzen dute kutxa horiek desegiteko.

Ba al dago prozesu hori gelditzeko edo berbideratzeko aukerarik?

Orain egin daitekeen gauzetako bat da, fundazio bat izan arren, ohiko fundazio bat izan dadila eta ez banku-fundazio bat. Bestetik, gobernu organoak ordezkaritza irizpide batzuekin aukera daitezela, bai erakunde publikoek, bai aurrezleek, bai erakunde sozialek, baita langileek ere. Hori egitea badago, eta seguruenez hori litzateke errazena. Aukera asko daude, baina dena borondate politikoaren menpe dago.

Gipuzkoan egoera desberdina da, ezta?

Bai, eta arrisku bat dago: BBKn eta Vitalen egin dutenaren kontrara, gobernu organoa ordezkaritza irizpide horien bidez aukeratuta, Gipuzkoa uharte bezala geldi daiteke eta erabaki estrategiko nagusiak Kutxabanken hartzen direnez, Gipuzkoak ez luke indar handirik izango erabakietan, berari dagokion gizarte ekintzarako diru hori nola banatu erabakitzeaz haratago.

Zeintzuk dira prozesuaren epeak?

Ikusi beharko da fundazioen konbertsioa inpugnatzen den ala ez. Gipuzkoaren kasuan, fundazio bihurtzeko edo beste edozein aukera ikusteko abenduaren 29a da epea, ordura arte aldaketarik ez balitz egingo fundazio bihurtuko litzateke automatikoki. BBK eta Vital jada fundazio dira, eta beraz abenduaren 29ko epe horrek ez die eragiten. Inpugnatuko balitz, inpugnazio motaren arabera 40 egunekoa edo urtebetekoa litzateke aldaketetarako epea.


Blogak: Astebururako beste denborale bat dator

Ostegunean eguraldi zoragarria izan dugu, baina ostiralean bertan hasiko da okertzen. Astebururako denboralea dator berriro, Joseba Egaña meteorologoak blogean iragarri duenez: euria, haizea eta itsaso handia. Hemen iragarpen zehatza egunez egun:

Ostirala

Okerrera egingo du fronte bat iritsiko baita, bereziki arratsaldean. Goizean hodeiak ugarituz joango dira eta euri pixka bat egin dezake,baina arratsaldean euri gehiago espero da eta zaparradak ere botako ditu. Haizea hasieran hego-mendebaldetik ibiliko da baina pixkanaka mendebaldera egingo du eta zakartu egingo da. Tenperatura frontearen ondoren ederki jaitsiko da. Dena den, goizaldean epel esnatuko gara eta maximoa 20 ºC-ra hurbilduko da oraindik.

Larunbata

Larunbatean eguerdi partean giro lasaiagoa espero da, ateri eutsiko diola ematen du, baina arratsaldetik aurrera berriro hodeiak ugaritu eta euritara joko du. Haizea ere indarrez ibiliko da mendebaldetik, baina gauerako oraindik gehiago indartuko da eta bolada oso zakarrak espero dira, 100 km/h-tik gertu. Haize honek eragina izango du itsasoan eta 5 metroko olatuak altxa ditzake egunaren bukeran, dena den lehengo denboralearekin konparatuz oraingo honetan marea hilak izango dira. Tenperautra nabarmen behera joango da eta maximoa 15 ºC inguruan geratuko da.

Igandea

Giro iluna eta bustia espero da. Fronte ezberdinak izango ditugu gure gainean egun osoan zehar eta etengabe egin dezake euria, ez indarrez baina etengabe egingo duenez litro dexente pilatu daiteke. Haizea ere oraindik oso zakar ibiliko da goizaldean bereziki, baina pixkanaka baretuz joango da. Tenperatura maximoa 15 ºC inguruan. Beraz, barrurako eguna izango da, kanpoan giro makurra.

Beraz, asteburuan mendebal eta ipar-mendebaleko beste denborale bat izango dugu oraingo datuak kontuan hartuz.


Musika elektroniko garaikide onena eskainiko du Mugako jaialdiak

Artium museoak eta Kubik aretoak musika elektronikoaren zaleak hartuko dituzte, urriaren 13 eta 14n egingo den Mugako jaialdian.

Asteburuan, Mugako Musika Elektroniko Garaikidearen Jaialdia hartuko du Gasteizek. Orain hiru urte jaio zen jaialdia, kluba eta abangoardia esperimentalaren artean mugitzen diren eskaintzak ezagutzera emateko helburuarekin. Ohi bezala, Artium museoa eta Kubik aretoa izango dira Mugakoren egoitzak, eta bi egunetan, leku guztietatik etorritako zaleak elkartuko dituzte. "Era honetako musikek nekez aurkitzen dute lekua ohiko festibal eta kontzertuetan, eta espazio aproposak behar dituzte bere ezaugarrietaz erabat gozatu ahal izateko", azaldu dute antolatzaileek. Aurreko edizioetan bezala, milaka lagun elkartzea aurreikusten dute, izan ere, Europa mailan erreferente bat bilakatu da Mugako, musika elektronio garaikidearen arloan.

Horretarako, "elektronika ausartena" biltzen duen kartela prestatu dute. Zuzeneko musika eta DJaz gain, hezkuntza eta dibulgazio proiektuak aurkeztuko dituzte egunotan. Aurreko igandean, esaterako, Mugako Kids laborategi-tailerra eskaini zieten etxeko txikienei. Era berean, bestelako jarduerak antolatu dituzte, tartean, Euskal Herriko Musika Bulegoa sustatutako eta Drunkat-ek antolatutako masterclass bat.

Mugako ostiralean hasiko da, 16:00etan Artiumen, eta larunbatera arte luzatuko du egitaraua. Sarrerak salgai dira.


Zumaia suaren bueltan bilduko da bihar gauean

Bi ekitaldi egingo dira bihar Zumaian suaren bueltan. Bat herriaren historian ondo errotuta daudenak: San Juan suak; eta bestea, gaztea, seigarren urtez egingo dena:Eki eguna.

22:00ak aldera piztuko da sua Sanjuaniturri aurrean. Beduatik ekarritako egurra erabiliko da horretarako. Ez dira faltako, ezta ere, kurtso amaierarekin batera ikasleek botatako koadernoak eta apunteak. Ohi bezala, Txori Txiki Musika eta Dantza Eskolako dantzariak arituko dira Udal Txistulari Bandak jokatuko musikarekin dantzan.

Gero, 23:00ak aldera, Eki eguna izango da. Udako solstizioa ospatzen du ekimen honek eta aurtengoaren seigarren urtea beteko du. Joaldunak Arritokieta ingurutik Gernika parkera jaitsiko dira sua pizteko. Joaldunak, txalaparta, dantza, bertsolariak eta sorgin salda egongo dira.


Errausketaren aurkako aldarria 21. Korrikan ere ikusgarri egiteko deia

Errausketaren aurkako aldarriak ere lekua izango du, gure artera heltzear den 21. Korrikan. Errausketaren aurkako banderolak hartuta euskararen aldeko martxan parte hartzeko deialdia egin dute.

Aldarri anitzentzako lekua egon ohi da Korrikan. Euskararen aldeko martxak aldarrikapen anitz bildu eta bideratu izan ditu. Aurten, besteak beste, eraikitzen lanak azken txanpan izan eta hilabete gutxi barru martxan jarri nahi diguten Zubietako erraustegiaren aurkako aldarriak ere bere lekua izango du euskararen aldeko martxan. Honako deialdi hau heldu zaigu NOAUA!ra:

"Korrika dela eta errausketaren aurkako mugimenduan gabiltzanok, Korrikan parte hartuko dugu gure aldarrikapenekin. Horretarako 14:00etan Aginagako Mapilen elkartuko gara. Banderolak Usurbilen daude salgai. Anima zaitezte! ".

Hitzaldia Hernanin

Abel Arkenbout Holandako Toxico Watch fundazioko toxikologoak “Dioxinak Holandako Halingenen-Dioxinak Zubietan? Honela kutsatzen dute erraustegi modernoek” hitzaldia eskainiko du larunbatean (apirilak 13), 10:00etan Hernaniko Biteri kultur etxean. Errausketaren Aurkako Mugimenduak eta Hernanin Zero Zaborrek antolatutako hitzaldia ingelesez eskainiko da, baina aldi berean euskarara itzulia izango da.


Domeka honetan Sasimartxo. Erdu!! !


La Pez eta La Industrial Teatrera taldeak saritu ditu Leioako Umore Azokak

Gaur bukatu da Leioako Umore Azokaren hamargarren edizioa eta, urtero legez, sail ezberdinetako irabazleen izenak eman dituzte ezagutzera, azken jardunaldi honetan. La Pez konpainiak irabazi du Euskadiko Kale Ikuskizun Onenari Saria. 'El Show de la Patera Rosa" antzezlanaren "sentsibilitatea eta kritika dosi handiak" goraipatu ditu Jordi Colominas, Jorge Sanz, Eduardo Lopez, Elvira Marin eta Carlos Gilek osatutako epaimahaiak. Gainera, "parte hartzeko joko eszenikoak eta konpromisozkoak proposatzen" dituztela azaldu dute. Munduko Kale Ikuskizun Onenari saria La Industrial Teatrerak eskuratu du, "Rojo" obragatik. "Ikuslearekin duen erlazio berezia" aipatu du epaimahaiak. Azkenik, aipamen berezia egin diote Producciones Javier Leoniren "Maletas de ida y vuelta" ikuskizunari, taula gainean "23 musikarik, dantzarik, aktorek eta zirkuko langilek" parte hartzen dutelako. Argazkian, La Industrial Teatrera.


Sirian su-eten hitzarmena berrezartzeko asmoa dute AEBek eta Errusiak

Neurri zehatzagoak hartzeko elkartuko dira Mosku eta Washington aste honetan. NBEk giza laguntzaren banaketa eten du eraso batengatik

Sirian astebeteko menia bukatu eta ordu gutxitara NBE Nazio Batuen Erakundearen giza laguntzarako konboi batek jasandako erasoak erabat nahasi du lehendik ere gaiztoa zen egoera, baina AEBek eta Errusiak ez dute etsi, eta hitzarmena berrezartzeko asmoa dute. Hala adierazi dute atzo New Yorken bertze hogei herrialderekin batera egindako bilkuran. Aste honetan berriz elkartzeko konpromisoa hartu dute, pauso zehatzagoak hitzartzeko. Siriako oposizioko talde batzuek eta AEBek Siriako armadari eta Errusiari leporatu diete konboiaren aurkako erasoa, baina Damaskok eta Moskuk, akusazioak ukatzeaz gain, matxinoengan paratu dute susmoa. NBEk erabaki du giza laguntzaren banaketa guztia etetea. «Eraso krudel hori giza laguntzaren aurka nahita egindakoa dela jakiten bada, gerra krimentzat hartuko da», ohartarazi du Stephen O'Brien NBEren Giza Laguntzarako idazkariordeak.

NBEren Batzar Nagusia urteroko bilkura egiten ari dela baliatuta, AEBak, Errusia eta gatazkan modu batera edo bertzera zerikusia duten herrialdeetako Atzerri ministroak New Yorkeko hotel batean elkartu dira. «Indarkeriak etenik gabe jarraitzen badu ere, ikusi dugu beharrezkoa dela borrokak gelditzea AEBek eta Errusiak joan den astean Genevan hitzartutakoa oinarritzat hartuta», azaldu du John Kirby AEBetako Estatu Departamentuko idazkariordeak.

NBEren Segurtasun Kontseilua gaur da elkartzekoa Siriako egoera aztertzeko. AEBek eta Errusiak Genevan hitzartu zutenaren xehetasunak ez dituzte argitaratu, eta Moskuk dio Washingtonen nahia dela hori. «Erran diegu argitaratu gabe ezinezkoa dela Segurtasun Kontseiluko bertze kideei akordioa onartzeko eskatzea», adierazi du Errusiak NBEn duen ordezkari Vitali Txurkinek. AEBek keinu bat egin nahi izan diote Errusiari, eta Jund al-Aqsa talde salafista «terrorista» izendatu du —abuztuan Haman Siriako armadaren aurka erasoaldi bat egin zuen talde horrek—.

NBEren eta Ilargi Gorriaren konboiak Alepo iparraldean jasandako erasoari dagokionez, gutxienez hogei dira hildakoak, Ilargi Gorriaren arabera. Oposizioko iturriek eman zuten erasoaren berri, eta Siriako edo Errusiako armaden aire erasoa izan zela salatu zuten. AEBek ere bat egin dute bertsio horrekin. «Aire eraso baten antza du», adierazi du AEBek Ekialde Hurbilean dituzten indarren buruzagitzak.

«Aire eraso» edo «eraso»

Siriako armadak Sana agentzia publikoan argitaratutako ohar batean ukatu egin du konboiari eraso diola. Errusiak, berriz, erantzuleak bera edo Damasko direla ukatzea ez ezik, bertzelako bertsio bat eman du. «Droneekin lortutako irudietan detaile berriak ikusi ditugu. Garbi ikusten da terroristen pickup kamioi bat konboiari jarraika ari dela kalibre handiko mortero bat garraiatzen duen bitartean», azaldu du Igor Konaxenkov Defentsa Ministerioko bozeramaileak, Itar-Tass agentziak bildu duenez. Eta Konaxenkovek Kasko Zuriak taldeari leporatu dio erasoarekin zerikusia izatea: «Ez dago argi zein ari den zeini laguntzen: morteroa Kasko Zurien boluntarioen konboiarekin zihoan, edo Kasko Zuriak zihoazen morteroarekin».

Kasko Zuriak matxinoen kontrolpeko eremuetan antolatutako talde bat da, eta bonbardaketen ondorioz eraikinetan harrapatuta gelditutakoen erreskate lanak egiten ditu. Haiek argitaratu zituzten herenegungo erasoaren lehenbiziko irudiak, ibilgailuak sutan zirela. Errusiaren bertsioa «erabat» ukatu dute, Twitterren idatzitako mezu batean.

NBEk berak «aire eraso» terminoa baztertu zuen atzo arratsaldean. «Ezin dugu jakin aire eraso bat izan ote zen. Konboiari eraso ziotela erran dezakegu», adierazi zuen Jens Laerke NBEren giza laguntzarako agentziaren bozeramaileak. Ban Ki-moon NBEko idazkari nagusiak «bonbardaketa» eta «nahita egindako erasoa» salatu zituen Batzar Nagusian emandako hitzaldian. Hagitz akusazio gogorra egin zion Siriako Gobernuari: «Talde anitzek errugabe anitz hil dituzte, baina bakar batek ere ez Siriako Gobernuak baino gehiago». Damaskoren haserrea eragin zuen horrek: «Banen aroan NBEk alde batera utzi du gatazkei bidezko konponbideak bilatzeko lana».


Greba, hilabeterako bidean

Corrugados Azpeitiako langileak atzo goizean epaitegiaren aurrean bildu ziren, Enpresa Batzordeko LABeko eta ELAko bi ordezkariren aurka lantegiko arduradunek jarritako salaketaren aurka protesta egiteko (Argazkilaria: Nerea Uranga)

Igandean hilabete beteko du Corrugados Azpeitiako langileen grebak. Dagoeneko, Iruzurrik ez! leloa duten kamiseta laranjak egunerokoak bilakatu dira Azpeitiko kaleetan, biribilguneetan, Corrugados Azpeitia tailerraren atarian, Donostian Lan Delegaritzaren aurrean, Gasteizen Ajuria Enea aurrean…Bizikleta martxak, elkarretaratzeak, auto karabanak egin dituzte ekainaren 15etik. Aste honetarako mobilizazioen plangintza ere eginda dute: goizetan eta eguerdietan Sanjuandegiko biribilguneak elkarretaratzeak egingo dituzte, besteak beste.

Atzo goizean, Corrugadoseko langileak Azpeitiko epaitegiaren aurrean egi zuten protesta ordubetez. Enpresako giza baliabideetako arduradunek enpresa batzordeko bi kideren kontra salaketa jarrita zutelako. Ondorioz, Langileen LABeko eta ELAko bi ordezkarik epailearen aurrean deklaratu zuten. Baina salaketa erretiratu egin zuen zuzendaritzak. «Enpresan sartzen ez uzteagatik eta iraintzeagatik jarrita zuten salaketa, baina erretiratu egin dute. Guk 08:00etatik 09:00etara enpresaren aurrean egoteko baimena eskatuta geneukan. Gainera, tailerrera sartzeko beste lau ate ere badituzte, baina justu gu bilduta geunden atetik sartu ziren. Hori probokazioa dela iruditzen zaigu», adierazi dute Enpresa Batzordekoek.

Aldarrikapena, tinko

Mobilizazioak hasi zituzteneko leloarekin jarraitzen dute langileek. «305 langileren alde egiten ari gara eta egingo dugu. Denok edo inor ere ez», diote. Corrugados Azpeitiako zuzendaritzak 60 langile kaleratzea aurreikusten du, soldatak %35 jaistea, eta urteko lanaldia 49 ordu gehiagokoa izatea. Langileak kaleratu ondoren, enpresan geldituko liratekeen langileei urte bukaera arteko

suspentsioko lana erregulatzeko txosten bat ezarri nahi diete.

Salaketak-eta «distraziorako maniobra» direla uste dute langileek. Zuzendaritzak Corrugados Azpeitiako langileen etorkizuna zein den argitzeko pausorik ez duela eman salatu dute langileek. «Arazoa hor dago, mahai gainean, eta ez dakigu bertako zuzendaritzak ezer esateko autonomiarik ez duen, edota Jerezetik Gallardo Taldetik eskuak lotuta dituzten». Langileak «gogor» eusten diote jarrerari. «Barneratuta daukagu zeren alde ari garen mobilizatzen».

Corrugadoseko langileen ELAko eta LABeko ordezkariak Donostiara, Euskal Autonomia Erkidegoaren Lan Harremanen Kontseilura joango dira gaur. «Bilera bat dugu bertan, eta gu joan joango gara; bilerara deitu gaituzte eta hantxe izango gara», azaldu dute.

Bihar, langileen batzarra

Corrugados Azpeitiako langileek batzar orokorra egingo dute bihar, 10:00etan, Azpeitiko Soreasu antzokian. Enpresa Batzordeak langileak parte hartzera deitu ditu.


Danenako taldeei animoak emateko harmaila berriak

Emakumezkoen bi futbol talde daude Danenan. Gizonezkoen taldeak, oro har, lehen hiru postuetan daude sailkatuta.

Asteasura doan bidegorriaren aldamenean eraiki dute harmaila, aparkalekuaren aurrealdean. Estalia da, euritik eta haizetik babestu ahal izateko, eta 246 eserleku ditu, egurrezkoak. Animoak ematera hurbilduko diren etxeko eta kanpoko bisitarientzat aproposa, beraz.

Irati Galartza Zizurkilgo Udaleko obra eta zerbitzuetako teknikariak adierazi duenez, "ezinduen irisgarritasuna bermatzeko lekua egokitu da, harmailaren atzeko atetik sartuta".

Neurriei dagokienez, hiru ilaraz osatuta dago harmaila berria; guztira 55,30 metroko luzera du eta 2,50 metroko zabalera. 60.327,88 euroko aurrekontua eduki du obrak, BEZa barne; baina baliteke kopuru horri gainkostua gehitzea geroago hitzartutako aldaketengatik. Adibidez, ura bideratzeko sistemagatik. Ostarbi Eraikuntzak eta Zerbitzuak S.L. enpresa billabonatarrak burutu ditu lanak. Hiru asteko iraupena eduki dute lanek, nahiz eta euriteak lanen garapena oztopatu egin duen.

Emakumezko bi talde Danena Kirol Elkartean

Egun, emakumezkoen bi futbol talde ditu Danena Kirol Elkarteak: kadete mailakoa eta infantil mailakoa. Kadeteak koparako lehian murgilduta dabiltza. Iaz zortzi jokalariko ligan aritu ziren, eta aurten hamaikako futbolera igaro dira. Josu Sarasola Danenako lehendakariak adierazi duenez, "bi urtetan izugarrizko aldaketa egin dute. Oso ondo ari dira jokatzen".

Aurtengo helburuetakoa infantil mailako taldea mantentzea izan da, taldekide erdiak kadete mailara igaro baitziren iaz. Gizonezkoetan, senior mailakoak lehen postuetan izan dira denboraldi osoan zehar. Helburua igoerako ligaxkarako sailkatzea da. Lehen laurak sailkatuko dira. Helburura iristea izango da erronka nagusia.

Jubenil mailakoak kopa ari dira jokatzen, eta bigarren postuan doaz. "Oso talde gaztea da. Aurtengo denboraldian, ikasi eta lanean jarraitzea dute helburu", dio Sarasolak. Bestetik, fin ari dira jokatzen ohorezko mailako kadeteak nahiz kopan daudenak. Maila berean, baina multzo ezberdinean, B taldea ere badu Danenak.

Infantilei dagokienez, ohorezko kopa jokatzen duten eskolartekoek dute lanik handiena. Sarasolaren hitzetan "Gipuzkoako infantilen mailarik altuena da". Infantil txikiak bigarren fasean murgildu dira. Hurrengo urtean urrezko infantil izateko plaza lortzeko lehian ari dira.

Futbol eskola indartzen jarraitu

Danenaren helbururik nagusiena futbol eskola indartzen jarraitzea dela dio Sarasolak: "herri txiki bateko futbol taldeak duen arlorik garrantzitsuena futbol eskola da. Jokalari txikiekin ondo lan egiten jarraitu beharra dago".

Urtetik urtera kluba indarra hartzen doa, neurgailu nagusiei erreparatuta. Maila hobean lehiatzen ari dira. Eta, bestalde, jokalarien kopurua haziz doa. "Indartsu gaude" dio Sarasolak.


Beasaingo Udalaren app-ak 3.000 deskargako langa gainditu du

Beasain app-ak 3.000 deskargak gainditu ditu. Urtebete inguru darama eskuragarri, eta horrenbeste deskarga izatea “arrakastaren froga” dela azpimarratu dute udaletik.

Beasaingo Udaleko komunikazio arloak udaletxearen eta herritarren arteko distantziak txikitzeko atera zuen app-a. “Gardentasuna, informazio zuzena, gertutasuna eta udalarekin harremana erraztuko duen aplikazioa” dira app-aren ildo nagusiak. Esaterako, alarma egoera indarrean egon denean aplikazioaren deskargek gora egin dute herritarrek informazioa jasotzeko mugikorra erabili dutelako.

Aplikazioa udal webari lotuta dago eta ohar eta interes bereziko informazioa bat batean iristen da patrikara. Halaber, udal tramiteak egiteko aukera ere badago, baita ere agenda, inzidentzien berri emateko aukera, TAO zerbitzua ordaintzeko txokoa…


Txistularien alborada Alde Zaharrean eta Soroetan

Igande honetan, hilak 27, Alde Zaharrean eta Amute-Kostan ariko dira Txistu Taldeko kideak, alborada jotzen. 08:00etan hasiko dira.


Euskaldun zaharrak behar dituzte Zaharberrin

Euskaldun berriak zain daude euskaldun zaharren batek izena noiz emango. Egitasmoan parte hartzera animatzen direnek AED elkartera deituz edo bertara joanda eman dezakete izena.

Gaur egun 40 lagun inguruk parte hartzen dute ekimen honetan eta 13 taldetan banatuta dihardute lanean.Duela 10 urte sortu zen Zaharberri, Arrasateko euskaldun berriei hizkuntza menderatzen duten herritarrekin elkartu eta euskara praktikatzeko aukera eskaintzeko helburuarekin.

Interesatuentzako informazioa:

Tlf: 943 77 12 28

Faxa: 943 79 74 01

Helbidea: Pablo Uranga 6, behea. Arrasate


Txiribueltak Ibarlara irteera antolatu du

Txiribuelta haurren aisiarako elkarteak Ibarlara irteera antolatu du biharko (larunbata). 09:00etan aterako dira Irungo San Juan plazatik Ibarla aldera joateko, eta bertara iritsitakoan natur jolasak egingo dituzte. 17:00etan bueltatuko dira. Hala 7-14 adin tarteko harrentzako txangoa da biharkoa, eta izena emateko nahiz informazio gehiago izateko honako telefono zenbakira deitu behar dute interesdunek: 665 11 00 93.


Zirkulazioan aldaketak egingo dituzte etzi herri lasterketa dela eta

Bealak elkarteak antolatuko Beasaigo Herri Lasterketa egin ahal izateko, herri barruko zirkulazioan hainbat aldaketa egingo dituzte etzi Beasainen. Udaletxetik jakinarazi dutenez, herri barruko trafikoa etenda geratuko da 09:45etik 13:00etara bitartean, eta Pesa, Burundesa eta Goierrialdea autobus zerbitzuetan ere aldaketak egongo dira. Herri barruko geralekuak osasun zentroaren ondora edo N-1 errepide ondoko Guregas gasolindegira aldatuko dira (informazio guztia www.beasain.eus helbidean dago). Bestalde, probak irauten duen bitartean herrira sartzeko hainbat sarrera itxita egongo dira: Antzizargo bidegurutzetik Oriamendi eta Garmendia Otaola kaleetako bidegurutzeraino joan ahalko da eta Ezkiaga etorbidetik Igartza Oleta kaleraino. Proba hasten denetik amaitzen den arte, Zaldizurretako biribilguneko sarrera itxita egongo da. Beasaingo Udalak Bernedo Eneako aparkalekua erabiltzeko gomendioa egin du.Bi ibilbide aukeranBeti bezala, Bealak taldeak antolatutako lasterketa egitera datozenek bi ibilbide izango dituzte aukeran, biak Loinazko San Martin plaza ondoan hasi eta amaituta: zazpi kilometrokoa (11:11 da irteera ordua) eta 14 kilometrokoa (11:00etan hasiko da proba).Bi probetan parte hartzeko aurrez eman behar da izena www.kirolprobak.com helbidean, eta dortsalak bihar goizean edo arratsaldean (Oriamendi kalea, 18 helbidean) edo proba baino lehen hartu beharko dira.


Sun magoa Espaloian

Elgetako Espaloia jendez bete zen Sun magoaren ikuskizunaz gozatzeko. Helduak zein gaztetxoak gogotik gozatu zuten magoarekin.


"Don Nadies taldeak abeslari itsusia nahi zuen eta deitu egin zidaten"

RUBEN BENGOA (Laudio, 1970) Don Nadies musika taldeko kidea da. Urtarrilaren 22an Drumgorri Aretoan arituko dira talde horretako kideak jotzen, Txapelpunkekin batera.

Urtarrilaren 22an Txapelpunkekin joko du Don Nadies taldeak. Nortzuk zarete? Kontzertu gehiago eman duzue?

Laudioko Gaztetxean eta Gasteizkoan jo dugu aurretik. 4 edo 5 lekutan egon gara: Ondarrun, Zaldibarren, Elorrion eta Alegian.

Egia esanda, askotan ezezkoa eman behar dugu gure lanak direla medio.

RUBEN BENGOA (Laudio, 1970) Don Nadies musika taldeko kidea da. Urtarrilaren 22an Drumgorri Aretoan arituko da Txapelpunkekin batera.

Urtarrilaren 22an Txapelpunkekin joko du Don Nadies taldeak? Nortzuk zarete? Kontzertu gehiago eman dituzue?

Laudioko Gaztetxean eta Gasteizkoan jo dugu aurretik. 4 edo 5 lekutan egon gara: Ondarrun, Zaldibarren, Elorrion eta Alegian.

Egia esanda, askotan ezezkoa eman behar dugu gure lanak direla medio.

Herri ezberdinetakoak zaretela ikusita, nola sortu zenuten taldea?

Duela urte asko ezagutzen dugu elkar. Taldeko hiru gainerakoak Gasteizen bizi dira nahiz eta hainbat herrikoak izan.

Lokal bat alokatu genuen noizbehinka jotzeko eta ni taldean sartu den azkenengo kidea naiz. Abeslari itsusia nahi zuten eta niri proposatu zidaten.

Zer musika mota egiten duzue, zeintzuk dira zuen erreferenteak?

Guk hardcore egiten dugu. Suicidal Tendencies, Sick Of It All, Poison Idea, Ratos de Porao, Spermbirds, Seven Second... dira gure erreferentziak.

Beste talde batzuetan jo duzue Don Nadies sortu baino lehen?

Ni naiz aurretik talde batean aritu ez den kide bakarra. Aitor bateria-jotzaileak Vitu´s Dancen jo zuen, Alberto gitarra-jotzaileak Murder Pink taldean eta Atrofi baxu-jotzaileak Etsaiak taldean jo zuen eta orain Txapelpunken ere badago.

Zein da zuen asmoa, zerbait grabatu duzue edo grabatzeko asmoa daukazue?

Ez dugu ezer grabatu eta ez dugu asmorik, momentuz. Aurrerago, denbora izanez gero, pentsatuko dugu.

Orain, entzun nahi digutenek ikustera joan beharko gaituzte. Hori da modu hoberena talde bat entzuteko, eta gainera, etxetik ateratzeko aukera izango dute.

Jendea animatuko duzu zuen kontzertua ikus dezaten?

Bai, jakina, ondo pasa nahi duten eta hardcore gogoko duten guztiei animatzen diegu gu ikustera etor daitezen.


KaosarenerasoaK eta Uluren kontzertua gaur gaztetxean

Apirilean bi taldeek kontzertuak eskainiko dituzte Bartzelonan.

KaosarenerasoaK (Soraluze-Otxandio-Eibar) eta Ulu (Zarautz) taldeek kontzertua eskainiko dute gaur gaueko 23:00etan gaztetxean. Hardcore eta krusty musika lantzen dute bi taldeek eta lehenago jo izan dute elkarrekin. Bihar Amurrioko gaztetxean joko dute Inzesto eta Peligro de Muerte taldeekin eta datorren hilean, elkarrekin joango dira Bartzelonara bertan hiru kontzertu eskaintzeko.

Bartzelonako kontzertuak

Kataluniako hiriburura joateko asmoa baduzue, aukera duzue bi taldeak zuzenean ikusteko. Hurrengo egunetan joko dute.

Apirilak 1: Los Bloques Fantasma etxean.

Apirilak 2: Molins Sense Rei-ko Kasablanka etxean.

Apirilak 3: La Junglan.

www.myspace.com/kaosarenerasoak

www.myspace.com/uluhardcore


Gaurtik martxan da Zestoako Bainuetxearen aurreko autobus geltoki berria

Zestoako Bainuetxeko geltoki berria. (Mailo Oiarzabal)

Azken onespenak lortuta, gaur jarri dute martxan Zestoako Bainuetxearen aurreko autobus geltokia. Lurpeko pasabidearen ondoan egin dute geraleku berria, eta azken oniritzia emateko Bide Azpiegituretako departamenduak eta Mugikortasunekoak bilera egin zain egon ostean, dagoeneko martxan da geltokia.


Dinamo Zagrebek ukatu egin du Lyonen aurkako partida nahita galdu izana

Frantziako taldeak 1-7 irabazita egin zuen aurrera Txapeldunen Ligan, eta emaitzak susmoak zabaldu ditu

Dinamo Zagrebek ukatu egin du iragan asteazkeneko Lyonen aurkako Txapeldunen Ligako partida nahita galdu izana. Kroaziako taldeak 1-7 galdu zuen, eta emaitzari esker, aurkariak aurrera egin zuen txapelketan. Partida susmagarritzat jotzea «alderdikoi, lotsagarri eta asmo txarrekoa» dela adierazi zuen atzo prentsa ohar baten bidez. Era berean, aurkariak lortutakoa gutxiestea dela salatu zuen.

Dinamo Zagrebek gogor gaitzetsi zituen nazioarteko zein Kroaziako prentsak zabaldutako zurrumurruak. Zabaldutako susmo guztiak, taldearentzat ez ezik, Kroaziako kirolarentzat ere «iraingarriak» direla nabarmendu zuen. Ajax Herbehereetako taldeak, berriz, UEFAri partida aztertzeko eskatu zion herenegun, haren inguruan egon zitezkeen legez kanpoko apustuengatik. Emaitzak Ajax kanporatu zuen. UEFAk adierazi du ez dela izan inongo apustu irregularrik.


Gipuzkoako Aldundiak errenta zerga eta sozietate zerga jaitsi ditu aldi baterako

DONOSTIA. Gipuzkoako Foru Aldundiko Gobernu Kontseiluak atzo erabaki zuen pertsona fisikoen errentaren gaineko zergan (PFEZ) eta sozietateen gaineko zergan atxikipen tasak murriztea urte amaierara arte, Espainiako Gobernuak erabaki bezala. Zehazki, jarduera ekonomikoen etekinak, kapital higigarrien etekinak eta sariei aplikatzen zaizkien atxikipenak eguneratu dituzte. Sozietateen zergan, berriz, izaera orokorreko atxikipena. Horrez gain, aldundiak Jokin Perona izendatu du Ogasuneko zuzendari nagusi; Zerga Politikako eta Arau Garapeneko Zuzendaritza, berriz, Bittori Zabalak hartuko du.


Guardia Zibila udaletxeetan

Lleidako 31 udalerritan informazioa eskatu dute, eta Tarragonako Fiskaltzak informazioa bidal diezaiotela eskatu du. Fiskalek mossoei agindu diete bozkalekuen arduradunak identifika ditzatela.


Amaiurko Gazteluan lanean ari dira Aranzadiko boluntarioak

14. urtez segidan lan eta lan ari dira boluntarioak Amaiurren. Juantxo Agirre Aranzadi zientzia elkarteko kideak orain artekoari buruzko eta aurtengo lanen berriak eman dizkigu.


'Sing to the spirit' Bergarako Orfeoiaren eskutik

Bergarako Orfeoi taldeak bazkide kontzertua eskainiko du lehenengoz, 'Sing to the spirit' izenburupean. Emanaldia urriaren 20an izango da, 19:00etan, Mariaren Lagundia eskolako elizan. Bergarako Orfeoiak eta Orfeoi gazteak hartuko dute parte emanaldian, Eli Mendiaraz piano-jotzailea eta Ander Zulaikaren perkusioarekin batera.

'Sing to the spirit'

Emanaldiak 75 minutuko iraupena izango du eta guztira, 75 pertsonek hartuko dute parte, Aitor Biain eta Aitor Garitano zuzendariekin batera. Kontzertua ikusteko sarrerak ordu bat lehenago egongo dira salgai Mariaren Lagundiako eliza kanpoan eta bazkide ez direnek hiru euro ordaindu beharko dute.

Egitaraua

Messe Brève (Léo Delibes), Pianoa: Anabel Henao, Zuzendaria: Aitor Garitano (Bergarako Orfeoi gazte)

Iluxit nobis hodie (A.Alcaraz), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Ave verum (J.Stopford), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Ubi caritas II (O.Gjeilo), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

The ground (O.Gjeilo), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

The Lord bless you and keep you (J.Rutter), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

I will sing (J.Rutter), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Ubi caritas (J.Elberdin), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Ukuthula (Trad. Zulu), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

He Never Failed Me Yet (R.Say), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Every time I feel the spirit (B.Chilcott), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia)

Freedom Trilogy (P.Halley), Pianoa: Eli Mendiaraz, Perkusioa: Ander Zulaika, Zuzendaria: Aitor Biain (Bergarako Orfeoia eta Orfeoi gazte)


Udal Lanbide Heziketa zentroa ez dute oraindik sartu sare publikoan

Zenbait hedabidek horren berri eman duten arren, Laudioko udal gobernu taldeak azaldu du ez dutela txertatu oraindik Lanbide Heziketa Ikastetxea Eusko Jaurlaritzako sare publikoan.

Izan ere, Eusko Jaurlaritzako Gobernuko Kontseiluak onartu duen hitzarmenak ez dauka Laudioko Udalaren oniritzia. Berez, tokiko erakundeak zenbait ekarpen egin ditu hitzarmena alda dezaten; ikastetxeko langile ordezkariei, alderdiei eta udal talde juridikoari aurkeztu ostean.

Zenbait hedabidek horren berri eman duten arren, Laudioko udal gobernu taldeak azaldu du ez dutela txertatu oraindik Lanbide Heziketa Ikastetxea Eusko Jaurlaritzako sare publikoan.

Izan ere, Gobernuko Kontseiluak onartu duen hitzarmena ez dauka Laudioko Udalaren oniritzia. Berez, tokiko erakundeak zenbait ekarpen egin ditu hitzarmena alda dezaten, ikastetxeko langile ordezkariei, alderdiei eta udal talde juridikoari aurkeztu ostean.

Gauzak horrela, Eusko Jaurlaritzako Gobernu Kontseiluak hitzarmen berria onartu beharko du. Horren ostean, Laudioko udalbatzak ere oniritzia eman beharko dio, eta, azkenik, Zentroen Zuzendaritza Sailak dekretua sinatu beharko du.

EH Bilduko alkateordea Amets Meazak adierazi du prozesu luze baten azkenengo urratsetan daudela, baina momentuz ez dutela amaitu.